КъБР-м и Iэтащхьэ КIуэкIуэ Ю. А. республикэм и Муслъымэнхэм я VII съездым и делегатхэмрэ абы хэтахэмрэ зэрызахуигъэзар
Съездым и делегатхэ, хьэщIэ лъапIэхэ!
Къэбэрдей-Балъкъэр Республикэм и Муслъымэнхэм я VII съездым и делегатхэм фIэхъус сэлам фызох икIи лэжьыгъэ тэмэм ефхьэкIыну сынывохъуэхъу.
Мы съездым и мыхьэнэр нэхъри къеIэт ди жылагъуэм и деж диным щиIэ пщIэр нэхъ ин зэрыхъум. Дэ нэгъэсауэ къыдолъытэ муслъымэн жэмыхьэтым республикэм ис лъэпкъхэм, дин зэмылIэужьыгъуэхэр зыIыгъхэм яку дэлъ мамырыгъэмрэ зэгурыIуэныгъэмрэ гъэбыдэнымкIэ куэд зэрызэфIигъэкIыр. Республикэм щыпсэухэм я нэхъыбапIэм я дежкIэ ислъамыр зэхэщIыкI лъагэм, гурыщIэ къабзэхэм, цIыхугъэм я къежьапIэщ. Абы къыдэкIуэу гу лъыдмытэу къэдгъанэ хъунукъым ди лъэпкъхэм диным зратыжу зэрыхуежьам хабзэхэмрэ лъэпкъ зэхэщIыкIымрэ къызэраIэтыжым и мызакъуэу, абы Iуэху мыщхьэпэхэри къызэрыдэкIуэм, языныкъуэхэм ислъам диным зыкIи къемызэгъхэр пхагъэкIыну зэрыхуежьэм. Абы къыхэкIыу нобэ зыгурыдгъэIуэн хуейщ а IуэхуитIыр — пасэрей ислъам дин хабзэхэмрэ ислъамыр экстремист мурадхэмкIэ къагъэсэбэпын, езыхэм я гугъэ щIэпхъаджэхэр пхагъэкIын папщIэ ислъамыр тегъэщIапIэ зыщIхэмрэ зэрызэхущытыр.
Шэч къытесхьэркъым ислъамыр езыхэм я фейдэ зыхэлъхэм тету къэзыгъэсэбэпыну хущIэкъухэм къабгъэдэкI шынагъуэм и инагъыр съездым и делегатхэм къазэрыгурыIуэм, ислъамым и къару лъэщыр ди республикэм ис лъэпкъхэм къахуэщхьэпэнухэм хуэгъэзауэ щытыным хуэунэтIа унафэхэу жэуаплыныгъэ зыпылъхэр абыхэм къызэращтэнум.
Фи тхьэлъэIухэмрэ гурыщIэхэмрэ губзыгъагъэм, фIыгъуэм, зэгурыIуэныгъэм, дыщалъхуа Хэкум худиIэ лъагъуныгъэр гъэбыдэным дыхурырашэ.
